Kan'we-kan'we a ba riqingho a tivisa Russia loyi a ri egarajini leswaku wa famba. Ndzhaku a kongoma ekaya leswakua ta hlamba nyuku wa siku leri a ri hisa swonghasi, ni ku ambala swiambalo leswi nga hava nyuku. Kutani a lela mukhegula, kambe a ngavulanga leswaku u kongomile kwihi. A a fikile eka xiyimo lexi n'wa-tipolitiki un'wana ni un'wana a xi khongelelaka hi mbilu ni moya. A a fikile emaninginingini. A ku nga ha ri na swin'wana ehenhla ka leswi. A swi fana na loko a yimile enhlohlorhini ya ntshava, swilo hinkwaswo swi ri ehansi ka milenge ya yena. Misava a yi andlarile emahlweni ka yena. A wonge a nga yi vunga emavokweni yakwe loko a swi rhandza. A wonge a nga yi pyanya exikarhi ka tintiho takwe timbirhi. A yi ri ya yena. Yona, ni vanhu lava a va hanya eka yona. Ku tikarhata kakwe ka malembe a ku veke mihandzu leyinene. Matimba yakwe ehenhla ka tiko a ya ri lawa ya ndlandlamukeke. A a ta xiximiwa, a hloniphiwa hambi ninhlekanhi hambi nivusiku. Hi xinkadyana a a hundzuke nghala ya mambvhele, ya vurhena lebyi byi nga tiyeriwiki hi munhu. Eka van'wana kumbe a a hundzuke Xikwembu hi ku copeta ka tihlo. A a nga ngungumelangi tani hi Nikodema ku xava tivhoti ta vanhu hi ririmi. A a nga ngwingwangi exinyamini a byala vubihi hi mavito ya van'wana. A a nga chochovelangi exikarhi ka rihlohlonya a rhwele switshembiso eka lava va nga ta n'wi hlawula. Marito yo lumbeta no hemba a ya nga tshwuteriwangi hi nomu wakwe. A a lwe nyimpi yakwe hi ndlela ya ndzhuti. A ku nga ri na xikhutu. Loko a a hela hi ku ya tilata, a byi ta va bya n'wantenyani.